**ЗЫМЧ-ЗЫЛША ЗЕГЬЫ ЗЗАНААҬ ИАЗКЫЗ**

Ааигәа Аҟәа, У.Лакоба имҩаду аҩны №6 аҟны, Аҧсны зҽаҧсазтәыз артист, афаготарҳәаҩы Аристон Константин-иҧа Џьениа дахьынхоз иаартын амемориалтә ҕәы. Уи аартра иалахәын Аҧсны акультура аминистр Бадра Гәынба, Аҧсны жәлар рартист Уасил Царгәыш, Аристон Џьениа изааигәаз иҩызцәа, иуацәа, иҭынхацәа.

Аристон Константин-иҧа Џьениа диит 1933 шықәса декабр 22 рзы Гәдоуҭа араион Аҷандара ақыҭан. Абжьаратә ҵара даналга ашьҭахь аррамаҵура дахысуан асовет архәҭақәа руак аҿы, ақалақь Красноиарск.

Иаҳхысыз ашәышықәса 60-тәи ашықәсқәа ралагамҭазы Аристон Џьениа Аҟәатәи амузыкатә ҵараиурҭаҿы авокал азанааҭ дҭалоит. Убри аамҭазы уаҟа аус зуаз адирижиор Лев Џьергьениа иҭаххеит аҟыбаҩ бзиа злаз Аристон Џьениа аҧсыҧтә инструмент – фагот азанааҭ ахь диаигарц.

Фагот – ари амҿтәы ҧсыҧтә музыкатә инструментуп. Иара раҧхьаӡакәны ирыӡбеит Италиа, XVI ашәышықәсазы. Аоркестр иалаҵан ашәышықәса анҵәамҭа инаркны. Иара ахархәара амоуп асимфониатә оркестр аҿы еиҧш, аҧсыҧтә оркестр аҿгьы, иара убас иара ҧхьаӡоуп ахкы назыгӡо ансамбльтә инструментк аҳасабала. Ари аинструмент аоркестр аҿы иааннакылоз аҭыҧ, ҳәарада, ибзианы еиликаауан Лев Џьергьениа. Уи даара гәыҵхас иман. Избан акәзар усҟантәи аамҭазы афагот азырҳәоз ауаҩы Аҧсны дыҟамызт. Абарҭқәа зегьы ҳасаб рзуны ауп Лев Џьергьениа Аристон Џьениа афагот азанааҭ шьҭихырц изиабжьигазгьы.

1963 шықәсазы Аристон Џьениа афагот азанааҭ ала аусура далагоит Аҟәатәи амузыкатә ҵараиурҭаҿы. Анаҩс, 1965 шықәсазы дҭалоит В.Сараџьишвили ихьӡ зхыз Қарҭтәи аҳәынҭқарратә консерваториа, афагот азанааҭ ала. Дагьалгоит 1970 шықәсазы, аоркестр артист, амузыкатә ҵараиурҭа арҵаҩы ҳәа аквалификациа иманы. Иҵара ахыркәшара шықәсык шагыз Аҧсны аҳәынҭқарратә асимфониатә оркестр аҿы музыкантс аусура далагоит. 80-тәи ашықәсқәа рзы – Нодар ҧлиа инапхгарала еиҿкааз аҟазара ашкол аҿы. Аус ициуан адирижиор Заур Туманов.

1992-1993 шықәсқәа рзтәи Аџьынџьтәылатә еибашьраан асимфониатә оркестр аҿы иҟаз аинструментқәа еимырҵәеит, иаанхазгьы реиҳарак ҧхасҭартәит. Аристон Џьениа иитәыз аинструментқәагьы бжьаӡит. Иара уи даара хьаа дус иман. Иашоуп, амузыкатә инструментқәа ракәым, ауаа рыҵәҩаншьапқәа ыҵырхит. Аха зымч-зылша, зыхшыҩ-здырра зегьы ззанааҭ иазкыз акультура аусзуҩы еиликаауан, амузыка ҟамлар, акультура ҟамлар, ажәлар ҧеиҧш шырмоуаз. Насыҧны, иҟалеит убас, Аристон Џьениа иҵаҩцәа ируаӡәкыз Сангәлиа ҷкәынак афагот иҩны иман. Аибашьра ианалага иан уи лҵәахит, аибашьра ашьҭахь ицәырылгеит. Убри аинструмент заҵәык ауп иара иахьа уажәраанӡагьы аоркестр аҿы ирымоу.

1995 шықәсазы Аристон Џьениа Аҟәа ашколқәа рҿы афагот дырҵаразы ахәыҷқәа алиҧшаауан. Аус иуан Аҟәатәи амузыкатә школ №4 аҟны. Усҟан арҭ ацәаҳәақәа равтор – Е.Ешба ихьӡ зху Аҟәатәи абжьаратә школ №5 аҿы аҵара сҵон. Убраҟоуп иара раҧхьаӡа дахьызбазгьы.

Аристон Џьениа ибзоурала амузыкатә школ сҭалеит. Афагот азанааҭ сирҵон. Иазгәасҭарц сҭахуп, зыӡбахә сымоу ауаҩы лаша изанааҭ адырра адагьы, ауаҩра, аламыс шилаз: ҳарҭ ахәыҷқәа еснагь дҳалабжьон, аҵара шаҳҵаша, абзиарахь ҳхы шкыдаҳҵаша ҳаиҳәон, иҳаилиркаауан амузыка аҵакы, хаҭала иаҳирҵоз афагот аҭоурых инарҵауланы, ҳхы-ҳгәы аҟынӡа инеиртә еиҧш иаҳзеиҭеиҳәон. Ҳаргьы бзиа даабон, пату иқәаҳҵон. Иаргьы даара даҳзааигәан, аха ҳара маҷк ҳаицәыҧхашьон. Аҵараҿы, ҳаҧсы анаҳшьоз аамҭазы, ажәытә-аҿатә иара дызхааныз ажәабжьқәа акыр ҳзеиҭеиҳәон. Урҭқәа зегьы ҳара аҧсуара ҳаланааӡон, ауаҩра ҳазнархәыцуан. Насгьы, џьоукы-џьоукы реиҧш, сус ҟасҵеит, уажәшьҭа абзиараз ҳәа ҳәаны днаҳҧырҵны дцомызт. Аамҭа анимаз аҩныҟа ҳнеиҧхьон. Ашкол аҿы ҳазхьымӡаз аҩны иаҳирҵон, аинструмент аҿы ҳирхәмаруан, аҟазара амаӡақәа ҳирбон. Еснагь гәыҵхас иман иара иаамышьҭахь аинструмент аанызкылашаз аҧсуак дахьыҟамыз. Аха уи зыхҟьаз иара иакәмызт, аинструмент ахаҭа амамзаара акәын. Афагот аҷыдара убас иҟоуп, иазырҳәо ихатәы инструмент имазароуп… Даара илахь еиқәнаҵон аибашьра ашьҭахьтәи ашықәсқәа рзы акультураҿы, хаҭала амузыка аганахьала аиҵахарақәа ахьибоз, шәҟәыла-быҕьшәыла, иахәҭоу нотала иахьеиқәшәамыз. Исгәалашәоит, аамҭа-аамҭала аибашьраан еимырҵәаз абиблиотекақәа рахь дцаны еилажьыз ашәҟәқәа еилырганы, иҿаҳәаны аҩныҟа ишааигалоз. Ашьҭахь еидикылаз зегьы иуада иазымкуа ианыҟала иганы абиблиотека иеиҭеит, убриаҟара иҵауланы ихәыцуаз уаҩын.

1998 шықәсазы Аҧсны аҳәынҭқарратә асимфониатә оркестр акамертә оркестрны иҟарҵоит. Абраҟа уи аус иуан иҧсҭазаара аҵыхәтәантәи амшқәа рҟынӡа.

Аристон Џьениа иҧсҭазаара далҵуеит 2010 шықәса декабр 26 рзы.

Иазгәасҭарц сҭахуп, Аристон Џьениа аҭаацәара бзиа дышрылҵыз еиҧш, иара ихаҭагьы аҭаацәара бзиа аҧҵаны ишимаз: иҧшәмаҧҳәыс Гәули Арҟәыџь-ҧҳа далгахьеит Аҟәатәи арҵаҩратә ҵараиурҭа. 1973 шықәса раахыс аус луеит Аҟәа, ашәҟәҭыжьырҭа «Акьыҧхь аҩны» аҟны, иҧҳа Алиса лакәзар, Адыгеиатәи аҳәынҭқарратә университет амузыкатә факультет даушьҭымҭоуп. Дҭаацәароуп, ҩыџьа ахшара дрануп. Лыӡҕабцәа Аннеи Викториеи Н.Лакоба ихьӡ зху 10-тәи абжьаратә школ аҿы аҵара рҵоит.

Игәалашәара наӡаӡазааит зхы-зыхшыҩ, зымч-зылша, здырра зегьы ззанааҭ иазкыз ауаҩы лаша, Аҧсны зҽаҧсазтәыз артист Аристон Константин-иҧа Џьениа.

Агазеҭ «Аҧсны». – 2014 ш., №6.